সারা পৃথিবীতে দূষণের শিকার হিসেবে বিপজ্জনকভাবে সামনের সারিতে যেসব শহর, কলকাতা তাদের অন্যতম। এই সর্বজ্ঞাত তথ্যটি যদিও এই শহরের দিনযাপনে কোনও হেরফের ঘটাতে পারেনি। শিল্পসংস্কৃতির জন্য যে শহর সদা উৎকর্ণ, আশ্চর্য যে, পরিবেশ নিয়ে সেই শহরের বিন্দুমাত্র মাথাব্যথা নেই !
অথচ, যুগটা পরিবেশ সচেতনতারই। সারা পৃথিবীতে পরিবেশ নিয়ে নানারকম কর্মকাণ্ড চলছে। অধিবেশন বসছে। চুক্তি হচ্ছে। কিন্তু এই মহাযজ্ঞে কলকাতা ব্রাত্য ! এ শহরের মোট স্থলভাগের মাত্রই ১ শতাংশ সবুজ ! এই রকম সবুজহীনতায় পরিবেশ নিয়ে আরও সতর্ক হওয়াই দস্তুর। কিন্তু কোথাও সেই সতর্কতার চিহ্ন নেই !
কলকাতায় বৃক্ষনিধন চলছেই। কোথায় চলছে, ভাবলে আরও অবাক লাগে। কলকাতা মেডিক্যাল কলেজে সৌন্দর্যায়ন এবং উন্নয়নের লক্ষ্যে প্রাচীন সব গাছ কেটে ফেলা হয়েছে ! মেডিক্যাল চত্বরে প্রায় ১০০টি পুরনো গাছ কেটে ফেলা নিয়ে স্বাভাবিকভাবেই মেডিক্যালেরই রোগীকল্যাণ সমিতির চেয়ারম্যান তথা তৃণমূলের চিকিৎসক-নেতা-বিধায়ক নির্মল মাজির উপর জবাবদিহির বিষয়টি বর্তেছে। জানা গিয়েছে, বেশ বড় আকারের তিনটি ভবন নির্মাণের প্রয়োজনে (নাকি অছিলায়, তা সময়ই বলবে) গাছগুলি কাটা হয়েছে ! ভবনগুলি কি মেডিক্যাল কলেজ চত্বরেই অন্যত্র নির্মাণ করা যেত না? যেত হয়তো। কিন্তু সেই শুভ চেষ্টাটা করা হয়নি। পরিবেশের চেয়ে ঠিকাদারদের বেশি গুরুত্ব দিলে এমনই হওয়ার কথা।
মেডিক্যাল কলেজে গাছ কাটার ঘটনা সংবাদমাধ্যমে প্রকাশিত হওয়ার পর এ নিয়ে সেখানকার অধ্যক্ষের কাছেও প্রশ্ন তোলা হয়েছিল। তিনি বলেছিলেন, গাছকাটার কাজটি নাকি বন দফতরের অনুমতিসাপেক্ষেই হয়েছে। তা হলে এ নিয়ে বন দফতরের বয়ান বিপরীতধর্মী হল কীভাবে? তারা গাছ কাটার দায় তো মেডিক্যাল কলেজ কর্তৃপক্ষের উপরই চাপিয়েছে ! একটি গাছ কাটার বিনিময়ে ১০টি গাছ লাগানোর প্রতিশ্রুতি বন দফতরকে দিলেও মেডিক্যাল কলেজ কর্তৃপক্ষ তা পালন করেনি ! ফলে, এটা অপরাধই !
আর এই জাতীয় অপরাধ দিকে দিকেই সংঘটিত হচ্ছে। আমি উত্তরপাড়ার বাসিন্দা। কিছুদিন আগে এই অঞ্চলে সৌন্দর্যায়নের অজুহাতে জিটি রোগ সংলগ্ন বহু গাছ কেটে ফেলা হয়েছিল ! এখানকার পুরসভা পরিবেশ বিষয়ে মোটামুটিই যত্নবানই। তা সত্ত্বেও এই কাণ্ড !
শুধু গাছ কাটা কেন ! পুকুরভরাট, জলাভূমি বিনষ্ট করার মতো কত অপরাধই যে এই শহর এবং তার চারপাশের অঞ্চলে নিত্য ঘটছে ! তবে, হাওয়া যে সর্বত্রই বিপথগামী তা নয়। ইতিবাচক ছবিও আছে। কিছুদিন আগে বিধাননগরের নারায়ণপুরের মানুষজন একজোট হয়ে পুকুরভরাটের অপচেষ্টা রুখে দিলেন। তাঁরা ভরাট করা পুকুর আবার কেটে পুকুরটিকে তার আগের চেহারায় পৌঁছে দিয়েছেন। নিঃসন্দেহে ব্যতিক্রমী। আর এই সব ব্যতিক্রমী কাজই এখনও পরিবেশকে সজীব রেখেছে। কিছুদিন আগে রবীন্দ্র সরোবরেও একই ঘটনা দেখা গিয়েছে। সেখানে কংক্রিটের অনর্থক নির্মাণ শুরু হয়েছিল। পরে প্রকৃতিপ্রেমীদের অনুরোধে সেসব ভাঙাও হয়েছে। তবে, এই সব ব্যতিক্রম যেদিন নিয়মে পরিণত হবে, সেদিনই এই দমবন্ধ শহর বুকভরে শ্বাস নিতে পারবে !